b'\n_START_ARTICLE_\nPles v maskah (opera)\n_START_PARAGRAPH_\nPles v maskah (italijansko Un Ballo in maschera) je opera v treh dejanjih (petih slikah) Giuseppeja Verdija. Libreto je po igri Gustav III. ali ples v maskah francoskega dramatika Scriba napisal Antonio Somma. Krstna izvedba je bila 17. februarja leta 1859 v Teatru Apollo v Rimu._NEWLINE_Verdi se je leta 1857 navdu\xc5\xa1il nad Scribejevo igro Gustav III., ki obravnava resni\xc4\x8dni kraljevi umor, ki se je zgodil marca 1792 v Stockholmu. Kralja je tedaj ubil kapitan Jacob Johan Anckarstr\xc3\xb6m. Ker pa je cenzura v delu videla aktualni poziv k umoru vladarjev (\xc5\xa1e je odmeval tudi poskus atentata na Napoleona III.), je delo zaradi politi\xc4\x8dnih razmer mo\xc4\x8dno oklestila. \xc4\x8crtati je bilo potrebno ples v maskah, spremeniti \xc4\x8das dogajanja, umor pa se je lahko zgodil le izza zavese). Nova opera naj bi se imenovala Ma\xc5\xa1\xc4\x8devanje v dominu (ital. La vendetta in domino), vendar skladatelj na tako obse\xc5\xbene korekture ni pristal. Zato krstna predstava nove opere ni bila leta 1857 v neapeljskem gledali\xc5\xa1\xc4\x8du San Carlo, temve\xc4\x8d dve leti kasneje v Rimu. Verdi in Somma sta zaradi prej\xc5\xa1njih negativnih izku\xc5\xa1enj s cenzuro za krstno predstavo vseeno preimenovala naslov ter osebe, kralja "poni\xc5\xbeala" v guvernerja in dogajanje prestavila v ameri\xc5\xa1ki Boston 17. stoletja. Uspeh nove opere je bil velik, z vzkliki Viva Verdi! je ob\xc4\x8dinstvo skladatelja po koncu na oder poklicali kar \xc5\xa1estintridesetkrat._NEWLINE_Leta 1935 so na Danskem prvi\xc4\x8d na oder postavili prvotno razli\xc4\x8dico opere (t. i. skandinavsko razli\xc4\x8dico), tisto, nad katero burbonska cenzura slabih osemdeset let prej nikakor ni bila zadovoljna. Od tedaj naprej operna gledali\xc5\xa1\xc4\x8da izbirajo med obema verzijama. Na slovenskih opernih odrih je bila dosedaj vedno uprizorjena t. i. bostonska razli\xc4\x8dica. Zadnja postavitev te opere je bila v ljubljanski Operi marca 2014.\n_START_SECTION_\nVsebina\n_START_PARAGRAPH_\nZgodba se godi v Bostonu konec 17. stoletja.\n_START_SECTION_\nPrva slika\n_START_PARAGRAPH_\nRiccardova pala\xc4\x8da._NEWLINE_V pala\xc4\x8di Riccardo pozdravi poslanike in \xc4\x8dastnike. Med njimi sta tudi zarotnika Samuel in Tom, ki si \xc5\xbeelita spremembe oblasti. Pa\xc5\xbe Oskar Riccardu izro\xc4\x8di seznam povabljencev na ples v maskah. Med njimi je tudi Amelija, Renatova soproga, ki jo na skrivnem ljubi. Renato ga zatem opozori na zarotnike, ki mu stre\xc5\xbeejo po \xc5\xbeivljenju, a se za opozorila ne zmeni. Raje sklene obiskati ciganko Ulriko, katere ime je na ukazu, ki bi ga moral podpisati. Ukvarja se namre\xc4\x8d s \xc4\x8drno magijo, zato je predlagana na izgon iz de\xc5\xbeele. Za\xc5\xbeeli si, da bi od nje preoble\xc4\x8den v preprostega ribi\xc4\x8da izvedel svojo prihodnost.\n_START_SECTION_\nDruga slika\n_START_PARAGRAPH_\nDomovanje ciganke Ulrike._NEWLINE_Okoli njenega domovanja se zbirajo praznoverni ljudje. Ulrika prikli\xc4\x8de duhove. Riccardo pride preoble\xc4\x8den v ribi\xc4\x8da in se skriva med navzo\xc4\x8dimi. Silvano, njegov mornar, \xc5\xbeeli od Ulrike, da mu prerokuje prihodnost. Napove mu, da bo napredoval in obogatel. Riccardo mu na skrivaj v \xc5\xbeep vtakne denar in na hitro napisan ukaz o napredovanju._NEWLINE_V tem Amelijin slu\xc5\xbeabnik naznani Ulriki, da bi njegova gospodarica \xc5\xbeelela z njo govorila na samem. Amelija si namre\xc4\x8d \xc5\xbeeli sredstvo zoper svojo nedovoljeno ljubezen. Svetuje ji, da ji bo pomagala le \xc4\x8dude\xc5\xbena zel, ki jo mora sama nabrati opolno\xc4\x8di pod vislicami. Riccardo to sli\xc5\xa1i in sklene, da jo bo pri iskanju zeli spremljal._NEWLINE_Ko Amelija odide, si tudi sam \xc5\xbeeli napovedati prihodnost. Ciganka ga zavrne, a ker vztraja mu pove, da bo kmalu umrl. Ubil ga bo tisti, ki mu bo prvi stisnil roko. Riccardo se posmehuje prerokbi in navzo\xc4\x8dim ponuja roko. Vsi se mu umikajo, prihajajo\xc4\x8di Renato, ki je v skrbeh za prijatelja, pa mu poda roko. Navzo\xc4\x8di sedaj v preprostemu ribi\xc4\x8du prepoznajo vladarja in si oddahnejo, saj vedo, da sta najbolj\xc5\xa1a prijatelja. Ljudje slavijo svojo de\xc5\xbeelo in guvernerja.\n_START_SECTION_\nDrugo dejanje\n_START_PARAGRAPH_\nMori\xc5\xa1\xc4\x8de._NEWLINE_Amelija opolno\xc4\x8di i\xc5\xa1\xc4\x8de pod vislicami \xc4\x8darobno zel. Preseneti jo Riccardo in drug drugemu priznata ljubezen. Zasli\xc5\xa1ijo se koraki. Na prizori\xc5\xa1\xc4\x8de prihiti Renato, zato si Amelija obraz zakrije s tan\xc4\x8dico. Renato je pri\xc5\xa1el opozoriti Riccarda na nevarnost - pribli\xc5\xbeujejo se zarotniki, ki ga \xc5\xbeelijo ubiti. _NEWLINE_Predno se umakne, prosi Renata, naj pospremi njegovo neznanko varno domov, ne da bi zahteval od nje, da razkrije obraz. Prijatelja si izmenjata obla\xc4\x8dili. Zarotniki obkro\xc5\xbeijo Renata misle\xc4\x8d, da je pred njimi guverner. Ko spoznajo svojo zmoto, bi radi vsaj izvedeli, kdo je skrivnostna lepotica. Renato se jim upre, Amelija pa \xc5\xbeeli prepre\xc4\x8diti spopad in si sama pred soprogom razkrije obraz. Pretreseni Renato spozna prijateljevo izdajstvo, zato se tudi sam pridru\xc5\xbei zarotnikom, da bi se mu ma\xc5\xa1\xc4\x8deval.\n_START_SECTION_\nPrva slika\n_START_PARAGRAPH_\nRenatovo domovanje._NEWLINE_Renato razjarjen sprva \xc5\xbeeli ubiti Amelijo, vendar si premisli in sklene ubiti nekdanjega prijatelja. Zarotniki se zberejo pri Renatu in dobijo njegovo nedvoumno zagotovilo, da bo sodeloval pri zlo\xc4\x8dinu. Morilca bo izbral \xc5\xbereb. Renato predlaga, da listek z imenom morilca izvle\xc4\x8de Amelija. Le-ta izbere svojega soproga, ki v tem vidi znamenje usode.\n_START_SECTION_\nDruga slika\n_START_PARAGRAPH_\nPles v maskah v Riccardovi pala\xc4\x8di._NEWLINE_Gostje se po\xc4\x8dasi zbirajo na plesu. Riccardo, razpet med ljubeznijo in prijateljstvom, podpi\xc5\xa1e ukaz, s katerim po\xc5\xa1ilja na tuje v poslani\xc5\xa1ko slu\xc5\xbebo Renata in Amelijo. Tako se \xc5\xbeeli lo\xc4\x8diti od svoje ljubezni, saj upa, da bo \xc4\x8das pozdravil sr\xc4\x8dne rane._NEWLINE_Amelija pred pri\xc4\x8detkom plesa skrivoma opozori Riccarda na zarotnike, a ta neustra\xc5\xa1eno pride v dvorano. Medtem Renato ste\xc5\xbeka prepri\xc4\x8da Oskarja, da mu izda, v kak\xc5\xa1ni maski bo pri\xc5\xa1el guverner. _NEWLINE_Ko ga prepozna v pogovoru svojo soprogo, ga ustreli in izpolni svoje ma\xc5\xa1\xc4\x8devanje. Smrtno ranjen mu potrdi Amelijino nedol\xc5\xbenost in mu izro\xc4\x8di sklep o imenovanju za poslanika. Renato sprevidi svojo zmoto in ga prosi odpu\xc5\xa1\xc4\x8danja. Riccardo mu oprosti, se poslovi od svojih podanikov in umre.'